EXCLUSIV Cele trei nume surpriză de pe lista de Champions League a lui Gigi Becali!
Adrian Mazilu pleacă sigur de la Vitesse Arnhem
În ianuarie 2024, Adrian Mazilu a fost cumpărat de Brighton & Hove Albion de la FCV Farul, pentru 3 milioane de euro, dar a fost împrumutat imediat de formația engleză în Eredivisie, la Vitesse. Atacantul a fost o singură dată titular, în Cupă, când a jucat o repriză, și de trei ori a jucat câte aproximativ 10 minute în campionat.
Situația clubului olandez este pecetluită, Vitesse fiind retrogradată după 35 de ani consecutivi în Eredivisie, din cauză că a fost depunctată în aprilie cu 18 puncte. Mazilu se întoarce la clubul englez cu puține minute jucate și după ce a pierdut convocarea la naționala U21 pentru meciul cu Armenia (26 martie), fiind greu de crezut că se poate impune acum în lotul lui Roberto De Zerbi.
Acesta va avea trei opțiuni, în vara viitoare: să joace pentru echipa de juniori din Premier League 2 (Professional Development League) și să spere că va fi remarcat de staff-ul primei echipe; să accepte un împrumut în ligile inferioare din Anglia sau la un club dintr-o ligă europeană de nivel mai scăzut; să revină în Liga 1 pentru a recâștiga forma sportivă bună, având posibilitatea să lupte pentru accederea în grupele Champions League.
Fotbalistul ar fi pe placul patronului Gigi Becali și al staff-ului de la FCSB, clubul bucureștean trebuind să achite cel puțin jumătate din salariul de 400.000 de euro pentru a-l împrumuta. Mazilu poate juca pe posturile de extremă dreapta, extremă strânga și al doilea atacant.
George Pușcaș, luat în considerare pentru postul de atacant central
Deși a fost un om important pentru naționala României, care a reușit calificarea la Euro 2024, George Pușcaș (28 de ani) a avut viață grea la Genoa, unde a evoluat de 10 ori în prima parte a sezonului, fără să marcheze vreun gol. În ianuarie 2024, vârful a fost împrumutat de genovezi la Bari, unde a bifat 13 prezențe și 4 goluri.
Însă echipa lui Federico Giampaolo este cu un picior în Serie C, ocupând locul al 18-lea în clasamentul ligii secunde. Cu două etape înainte de finalul sezonului, "I Galletti" mai speră că le pot surclasa pe Ternana (37p) și Ascoli (37p), echipele aflate pe locuri de baraj, sau chiar o pot egala pe Spezia (40p), prima echipă care rămâne în divizie.
Pușcaș a mai fost dorit în 2018 și la începutul anului 2024 de FCSB, dar negocierile nu au avansat pentru că jucătorul are un salariu mare și a preferat să meargă la clubul la care mai jucase în sezonul 2015-2016. Internaționalul român poate fi transferat definitiv pentru 1.5 milioane de euro sau poate fi împrumutat gratis pentru un sezon, noua echipă urmând să-i plătească cel puțin o treime din salariu anual de 1.3 milioane de euro. În acest moment, în lotul lui Charalambous se găsesc doar atacanții David Miculescu și Alexandru Băluță, dar ultimul este reprofilat din extremă dreapta.
Artean poate reveni în Liga 1, dar la FCSB
Andrei Artean (30 de ani) a fost vândut de FCV Farul la Apollon Limassol, în ianuarie 2024, pentru doar 50.000 de euro. Mijlocașul central a prins 18 meciuri (14 ca titular) și a avut evoluții bune, dar există informații în presa cipriotă că antrenorul Pablo Machin ar mai dori câțiva jucători cu experiență în Spania pentru linia mediană, în vara viitoare. Timișoreanul ar fi o soluție excelentă, în cazul în care Darius Olaru, Adrian Șut sau Mihai Lixandru vor fi vânduți. Cel mai probabil, poate fi cumpărat cu mai puțin de 200.000 de euro, deși cota sa de piață este de 1 milion de euro.
Gigi Becali l-a remarcat pe Artean încă din 2017 și a încercat să-l transfere de la AFC Poli Timișoara, dar a ajuns la Viitorul, la insistențele lui Gică Hagi. Patronul clubului constănțean a fost acord să-l lase să plece doar în străinătate, la clubul din Cipru cu care are o relație de colaborare foarte bună și care încearcă să cucerească titlul în Protathlima A Katigorias.
Foto - Gabriel Chirea
Urmăriți SPORT.RO și pe Google News